2021/0238 (NLE)

Propunere de

DECIZIE DE PUNERE ÎN APLICARE A CONSILIULUI

de aprobare a evaluării planului de redresare și reziliență al Irlandei

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Regulamentul (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență, în special articolul 20,

având în vedere propunerea Comisiei Europene,

întrucât:

(1)Pandemia de COVID-19 a avut un impact perturbator asupra economiei Irlandei. În 2019, în Irlanda, produsul intern brut (PIB) pe cap de locuitor a fost 231 % din media Uniunii. În pofida pandemiei, PIB-ul real al Irlandei a crescut cu 3,4 % în 2020, pe fondul unei performanțe foarte bune a sectorului TIC și a celui farmaceutic și, conform previziunilor Comisiei din vara anului 2021, se preconizează că va crește cu 10,8 % cumulativ în perioada 2020-2021. Printre problemele constatate deja de mai multă vreme, care au un impact asupra performanței economice pe termen mediu, se numără nivelul ridicat al datoriei publice și private și datoriile externe nete extrem de negative, în timp ce pandemia ar putea avea un impact de durată asupra dinamicii și structurii pieței forței de muncă.

(2)La 9 iulie 2019 și la 20 iulie 2020, Consiliul a adresat recomandări Irlandei în contextul semestrului european. În special, Consiliul a recomandat ca Irlanda să ia toate măsurile necesare pentru a combate în mod eficace pandemia, a realiza poziții bugetare prudente pe termen mediu și a asigura sustenabilitatea datoriei, majorând, în același timp, investițiile. Consiliul a recomandat, de asemenea, îmbunătățirea raportului cost-eficacitate, a accesibilității și rezilienței sistemului de sănătate al țării. Consiliul a recomandat Irlandei, de asemenea, să promoveze ocuparea forței de muncă prin sprijin pentru integrarea activă și perfecționare, să abordeze riscul decalajului digital, inclusiv în sectorul educației, să sporească accesul la servicii de calitate și la prețuri abordabile de îngrijire a copiilor și să sporească oferta de locuințe sociale și de locuințe la prețuri accesibile. În plus, Consiliul a recomandat punerea în aplicare a unor măsuri pentru a asigura accesul firmelor la lichidități în contextul pandemiei, pentru a concentra proiectele de investiții publice la începutul perioadei și pentru a promova investițiile private menite să stimuleze redresarea economică. Consiliul a recomandat, de asemenea, ca Irlanda să își direcționeze cu prioritate investițiile către tranziția verde și tranziția digitală, în special către producția și utilizarea energiei în mod curat și eficient, transportul durabil și gestionarea apei, precum și către cercetare și inovare și infrastructura digitală. În fine, Consiliul a recomandat ca această țară să extindă baza de impozitare, să corecteze elementele sistemului fiscal care facilitează planificarea fiscală agresivă și să îmbunătățească eficacitatea supravegherii și a asigurării respectării legislației în materie de combatere a spălării banilor în ceea ce privește profesioniștii care furnizează servicii pentru fiducii sau societăți. În urma evaluării progreselor înregistrate în ceea ce privește punerea în aplicare a acestor recomandări specifice țării până la momentul transmiterii planului de redresare și reziliență, Comisia constată că a fost pusă în aplicare pe deplin, în conformitate cu clauza derogatorie generală din Pactul de stabilite și de creștere, recomandarea privind luarea tuturor măsurilor necesare pentru a combate în mod eficace pandemia, a susține economia și a sprijini redresarea viitoare. S-au înregistrat progrese substanțiale în ceea ce privește recomandările privind asigurarea accesului la lichidități pentru întreprinderi și politica de investiții privind producția și utilizarea curată și eficientă a energiei. În fine, recomandarea de a spori accesul la servicii de calitate și la prețuri abordabile de îngrijire a copiilor a fost tratat într-un mod în general satisfăcător în afara planului.

(3)La 2 iunie 2021, Comisia a publicat o analiză aprofundată, efectuată în temeiul articolului 5 din Regulamentul (UE) nr. 1176/2011 al Parlamentului European și al Consiliului, cu privire la Irlanda. În urma analizei efectuate, Comisia a concluzionat că Irlanda se confruntă cu dezechilibre macroeconomice, legate în special de nivelul ridicat al datoriei publice și private și de datoriile externe nete, și că aceste vulnerabilități persistă.

(4)[Recomandarea Consiliului privind politica economică a zonei euro a invitat statele membre din zona euro să ia măsuri, inclusiv prin intermediul planurilor lor de redresare și reziliență, pentru a asigura, printre altele, o orientare politică menită să sprijine redresarea și să îmbunătățească în continuare convergența, reziliența și creșterea durabilă și favorabilă incluziunii. Recomandarea Consiliului a invitat, de asemenea, la consolidarea cadrelor instituționale naționale, la asigurarea stabilității macrofinanciare, la finalizarea uniunii economice și monetare și la consolidarea rolului internațional al monedei euro.] [If the Council recommendation is not adopted by the time of the CID adoption, please remove the recital].

(5)La 28 mai 2021, Irlanda a transmis Comisiei planul său național de redresare și reziliență, în conformitate cu articolul 18 alineatul (1) din Regulamentul (UE) 2021/241. Transmiterea planului de redresare și reziliență a avut loc în urma unui proces de consultare care s-a desfășurat în conformitate cu dispozițiile cadrului juridic național și la care au participat autoritățile locale și regionale, partenerii sociali, organizațiile societății civile, organizațiile de tineret și alte părți interesate relevante. Asumarea la nivel național a planurilor de redresare și reziliență sprijină implementarea lor reușită și asigură un impact de durată la nivel național, precum și credibilitate la nivel european. În temeiul articolului 19 din regulamentul menționat, Comisia a evaluat relevanța, eficacitatea, eficiența și coerența planului de redresare și reziliență, în conformitate cu orientările privind evaluarea prevăzute în anexa V la regulamentul menționat.

(6)Planurile de redresare și reziliență ar trebui să urmărească obiectivele generale ale Mecanismului de redresare și reziliență instituit prin Regulamentul (UE) 2021/241 și ale Instrumentului de redresare al UE instituit prin Regulamentul (UE) 2020/2094 al Consiliului pentru a sprijini redresarea în urma crizei provocate de pandemia de COVID-19. Aceste planuri ar trebui să promoveze coeziunea economică, socială și teritorială a Uniunii, prin aducerea unei contribuții la cei șase piloni menționați la articolul 3 din Regulamentul (UE) 2021/241.

(7)Implementarea planurilor de redresare și reziliență ale statelor membre va constitui un efort coordonat de investiții și reforme în întreaga Uniune. Prin punerea în aplicare coordonată și simultană a acestor reforme și investiții și a proiectelor transfrontaliere, aceste reforme și investiții se vor consolida reciproc și vor genera efecte de propagare pozitive în întreaga Uniune. Prin urmare, aproximativ o treime din impactul mecanismului asupra creșterii economice și a creării de locuri de muncă în statele membre va rezulta din efectele de propagare din alte state membre.

Un răspuns echilibrat care să contribuie la îndeplinirea obiectivelor din cadrul celor șase piloni